L-aġenzija tal-kreditu internazzjonali Standard & Poor’s tejbet ir-rating tal-Enemalta u minn B+ negattiv issa sar B+ stabbili. Huwa mifhum li din id-deċiżjoni ttieħdet b’rabta mal-pjan tal-Gvern li jirriforma s-settur tal-enerġija f’pajjiżna b’mod partikolari l-investiment li mistenni jkun qed isir f’impjant ġdid li jaħdem bil-gass. Bħala parti mir-ristrutturar, pajjiżna jinsab fl-aħħar fażijiet biex  jikkonkludi l-ftehim ma’ Shanghai Power Electric, sussidjarja tal-kumpanija China Power Investment Corporation li se tkun qed tinvesti madwar €200 miljun fl-Enemalta. “Fil-fehma tagħna din l-injezzjoni se tkun qed tagħti nifs b’mod immedjat lill-Enemalta mill-pressjoni finanzjarja tagħha,” qalet S&P. Madankollu qalet li l-Enemalta xorta waħda se tkun qed tagħmel it-telf f’terminu qasir u medju għall-fatt li pjan strutturali fit-tul biex itejjeb il-profittabilità tal-Enemalta għadu ma sarx pubbliku u għalhekk mhux jirrifletti fit-tbassir tagħhom. Fir-rapport tagħha, S&P tenniet li n-nefqa tal-elettriku f’Malta hija fost l-ogħla fl-Ewropa. Bil-għan li jnaqqas l-ispiża tal-elettriku, l-aġenzija ta’ kreditu internazzjonali rrikonoxxiet l-impenn ta’ Malta li qed taħdem biex taqleb l-impjanti eżistenti li għandha f’Dellimara biex jitħaddmu bil-gass naturali li huwa irħas mill-heavy fuel oil. Fl-istess waqt qalet li qed taħseb ukoll li timporta l-elettriku permezz ta’ interconnector ma’ Sqallija. Madankollu S&P qalu li ma kienx ċar jekk dawn l-isforzi biex tkun irrestawrata l-profittabbilità tal-Enemalta hix se tkun qed tgħaddi fuq il-konsumaturi a skapitu tal-Enemalta. S&P żiedet tgħid li l-ħarsa stabbli tirrifletti l-aspettazzjoni tal-aġenzija li l-pożizzjoni ta’ likwidità tal-Enemalta se tkun qed tistabbilizza wara l-injezzjoni finanzjarja mill-kumpanija Shanghai Power Electric.